b'\n_START_ARTICLE_\nAcetilacija histonov\n_START_PARAGRAPH_\nAcetilacijo oz. deacetilacijo histonov regulirata histonska acetiltransferaza (HAT) oz. histonska deacetilaza (HDAC). Acetilacija oz. deacetilacija poteka na N-terminalnem delu proteina. Na lizinskih ostankih pri vseh \xc5\xa1tirih histonskih proteinih, ki tvorijo nukleosom . Acetilacija histonov je povezana s transkripcijsko aktivnostjo kromatina, deacetilacija histonov pa poteka v neaktivnem kromatinu ._NEWLINE_Znano je da acetilacija lizinskih ostankov nevtralizira naboj histonov, in s tem reducira njihovo afiniteto do negativno nabite DNA. Zaradi slab\xc5\xa1ega stika med DNA in nukleosomom se lahko veriga DNA dekondenzira in lahko pride do transkripcije ._NEWLINE_To dokazuje tudi dejstvo, da so transkripcijsko aktivna mesta evkromatina hiperacetilirana, mesta neaktivnega heterokromatina pa so hipoacetilirana. Acetilacija histonov pa ne vpliva samo na afiniteto histonov do DNA, ampak vpliva tudi na interakcije med histoni in interakcije histonov z drugimi regulatornimi proteini . S tem acetilacija ne vpliva samo na transkripcijsko aktivnost kromatina, ampak je pomembna tudi pri procesih kot so replikacija in nastanek nukleosoma, pri procesu pakiranja kromatina in pri interakcijah ne-histonskih proteinov z nukleosomom._NEWLINE_Obstajata dve skupini HAT encimov. Tip A HAT encimov se nahaja v jedru, tip B pa v citoplazmi, kjer je tudi zelo mobilen. Encimi HAT tipa B acetilirajo na novo nastale histona v citoplazmi, ti se nato transportirajo v jedro celice, kjer se deacetilirajo in se vklju\xc4\x8dijo v kromatin. Encimi HAT tipa A pa acetilirajo histone v jedru. Acetilirajo histone, ki so del nukleosoma in s tem regulirajo transkripcijsko aktivnost DNA. HDAC encimi pa vzdr\xc5\xbeujejo ravnote\xc5\xbeje med acetiliranimi in deacetiliranimi nukleosomi. Tudi pri teh encimih najdemo dve skupini encimov. En tip encimov se nahaja v citoplazmi en tip pa v jedru . Delovanje HAT in HADS pa ni omejeno le na histone, ampak vplivajo tudi na druge transkripcijske faktorje, kot so p53 , GATA-1 , GATA-2 , GATA-3 , EKLF , AML1  in na nekatere jedrne hormonske receptorje tako acetilacija histonskih in ne-histonskih proteinov vpliva na procese kot so regulacija transkripcije, degradacija proteinov, uti\xc5\xa1anje genov, popravljanje DNA in na celi\xc4\x8dni cikel .'